ХэкIуэдахэр ягу къагъэкIыж
Жэпуэгъуэм и 13-м КъБР-м и хабзэхъумэхэу зи къалэн зыгъэзащIэу хэкIуэдахэм я фэеплъ махуэщ

Мэлбахъуэ Тимборэ и цIэр зезыхьэ къэрал лъэпкъ библиотекэм республикэм и щыхьэрым и курыт еджапIэ №8-м и школакIуэхэмрэ Налшык къалэ администрацэм дэлажьэ ЩIалэгъуалэ советым и волонтёрхэмрэ щахуэзащ полицэм и къудамэ №1-м балигъ мыхъуахэм я IуэхухэмкIэ и IэнатIэм и лэжьакIуэ Яковлевэ Галинэрэ Урысей МВД-м Налшык къалэмкIэ и управленэм и Жылагъуэ советым и тхьэмадэ Хьэмырзэ Хьэзэрталийрэ. ЗэIущIэм хэтащ къалэ администрацэм Физическэ щэнхабзэмкIэ, спортымрэ щIалэгъуалэ IуэхухэмкIэ и управленэм и IэщIагъэлI пэрыт ГъукIапщэ Линэ.
2005 гъэм жэпуэгъуэм и 13-м къэхъуа гуауэр ягу къыщагъэкIыжа зэIущIэр хуэгъэпсат сабийхэр цIыхугъэм и дерсым щIэгъэдэIуным, ахэр гущIэгъуншагъэмрэ залымыгъэмрэ пэIэщIэу къэгъэтэджыным.
Налшык къалэм бзаджащIэхэхэр къыщытеуам хэкIуэда хабзэхъумэхэмрэ цIыху мамырхэмрэ я фэеплъым пщIэ хуащIу дакъикъэкIэ щымри, зэIущIэм щIидзащ. Лъэпкъ библиотекэм и къудамэм и унафэщI Харенкэ Светланэ 2005 гъэм хэкIуэдахэм я цIэхэр зырызу къриIуащ, итIанэ тепсэлъыхьащ хуитыныгъэмрэ хабзэмрэ ущыгъуэзэным мыхьэ­нэш­­хуэ зэриIэр. Ягу къигъэкIыжащ хабзэм къемызэгъ зылэжьхэм яхь уголовнэ, административнэ жэуапхэр зыхуэдэр. 
«Сэ сощIэж а махуэ гуауэхэр. Нобэ дэ дызэщIыгъуу ди къалэнщ апхуэдэ шынагъуэ къэдмыгъэхъужыну. Си фIэщ мэхъу 2005 гъэм республикэм и цIыхухэм псэкIэ ягъэвар зэрызыхэфщIэр. Фэри зыфхъумэ, фи Iыхьлыхэми фахуэсакъ,- жиIащ Хьэмырзэ Хьэзрэталий.
ЗэIущIэм и кIэухыу япэу ягъэлъэгъуащ «Будущее без терроризма, терроризм без будущего» фильмыр, «Нападение на Нальчик. 13 октябрь 2005» документальнэ видеороликым ирагъэплъащ.
.
Урысей МВД-м Налшык къалэмкIэ и управленэм и пресс-IуэхущIапIэ
